b'\n_START_ARTICLE_\nTokarev TT-33\n_START_SECTION_\nRazvoj\n_START_PARAGRAPH_\n1930. je Revolucionarno vojno vije\xc4\x87e odobrilo testiranje novog malog oru\xc5\xbeja koje bi zamijenilo postoje\xc4\x87i zastarjeli Nagant M1895 revolver. Tijekom testiranja, 7. sije\xc4\x8dnja 1931. primje\xc4\x87en je potencijal pi\xc5\xa1tolja TT-30 kojeg je dizajnirao Fedor Tokarev. Nekoliko tjedana kasnije naru\xc4\x8deno je 1000 TT-30 pi\xc5\xa1tolja za vojne trupe, te je pi\xc5\xa1tolj usvojen u Crvenoj armiji._NEWLINE_Iako je Tokarev TT-30 stavljen u proizvodnju, na pi\xc5\xa1tolju su napravljene dizajnerske promjene za potrebe pojednostavljivanja proizvodnje. Izvr\xc5\xa1ene su manje promjene na cijevi i rastavlja\xc4\x8du, dok su okida\xc4\x8d i metalno ku\xc4\x87i\xc5\xa1te pi\xc5\xa1tolja implementirani. Tako je nastao redizajnirani pi\xc5\xa1tolj TT-33. Model TT-33 su sovjetske trupe tijekom Drugog svjetskog rata koristile u velikim koli\xc4\x8dinama, ali nije u potpunosti zamijenio revolver Nagant M1895 sve do kraja rata.\n_START_SECTION_\nDetalji dizajna\n_START_PARAGRAPH_\nVizualno, TT-33 je veoma sli\xc4\x8dan automatskom pi\xc5\xa1tolju FN Model 1903 te je koristio cijev sli\xc4\x8dnu onoj od pi\xc5\xa1tolja iz Browning serije M1911. TT-33 nije derivat M1911 te se sastoji od mnogo jednostavnijih dijelova. Tako\xc4\x91er, sovjetski in\xc5\xbeenjeri su dodali i nekoliko izmjena kako bi se radni mehanizam pi\xc5\xa1tolja lak\xc5\xa1e proizvodio i odr\xc5\xbeavao. Pi\xc5\xa1tolj je veoma izdr\xc5\xbeljiv te prilikom kori\xc5\xa1tenja iskrivljenih okvira ne dolazi do unutarnjeg o\xc5\xa1te\xc4\x87enja mehanizma._NEWLINE_Tokarev TT-33 koristi streljivo kalibra 7.62x25mm Tokarev, koje je sli\xc4\x8dno kalibru 7.63x25mm Mauser koji je koristio pi\xc5\xa1tolj Mauser C96. Model TT-33 se proizvodio tijekom 2. svjetskog rata i 1950-ih.\n_START_SECTION_\nIna\xc4\x8dice\n_START_PARAGRAPH_\nPrvi model TT pi\xc5\xa1tolja bio je TT-30. Ina\xc4\x8dica TT-33 je pobolj\xc5\xa1ani model TT-30, kako bi do\xc5\xa1lo do pojednostavljene a time i ubrzane proizvodnje pi\xc5\xa1tolja._NEWLINE_Njema\xc4\x8dki Wehrmacht je kao ratni plijen "zarobio" nepoznatu koli\xc4\x8dinu TT-33 pi\xc5\xa1tolja te su ih njihove jedinice koristile pod oznakom Pistole 615(r). Nijemci su ih upotrebljavali budu\xc4\x87i da su sovjetski pi\xc5\xa1tolji koristili okvire 7.62 mm Model 1930 Type P koji su bili identi\xc4\x8dni njema\xc4\x8dkim okvirima 7.63x25mm Mauser. Zbog toga su Nijemci mogli koristiti svoje streljivo u sovjetskim pi\xc5\xa1toljims._NEWLINE_Proizvodnja TT-33 je u SSSR-u zavr\xc5\xa1ila 1954., ali je nastavljena izrada kopija (na temelju licence ili na drugi na\xc4\x8din) u Kini (Type 51, Type 54, M20 i TU-90) i Poljskoj (PW wz.33). Ma\xc4\x91arska je redizajnirala TT-33 te su njeni pi\xc5\xa1tolji (M48) koristili streljivo kalibra 9x19mm Parabellum kao i izvozna ina\xc4\x8dica za Egipat (Tokagypt 58). Egipatski pi\xc5\xa1tolji su imali veliku primjenu u policijskim snagama._NEWLINE_U Jugoslaviji je tvrtka Zastava Oru\xc5\xbeje proizvodila licencne kopije pod nazivima M57, M65 i M70A, dok su u Sjevernoj Koreji pi\xc5\xa1tolji proizvedeni pod nazivom Type 68 ili M68. Rumunjska je tako\xc4\x91er proizvodila vlastite kopije (TTC ili Cugir Tokarov) tijekom 1950-ih. Ti pi\xc5\xa1tolji su u posljednjih nekoliko godina uvezeni u SAD u velikim koli\xc4\x8dinama. Me\xc4\x91utim, kako bi pi\xc5\xa1tolji dobili dozvolu za uvoz, na pi\xc5\xa1tolje je dodana sigurnosna blokada okida\xc4\x8da. Policija u Pakistanu i danas koristi TT pi\xc5\xa1tolje kao oru\xc5\xbeje, iako \xc4\x87e prema neslu\xc5\xbebenim informacijama pi\xc5\xa1tolji biti zamijenjeni s 9 mm Beretta i Glock pi\xc5\xa1toljima._NEWLINE_TT pi\xc5\xa1tolji se danas legalno i ilegalno proizvode u tvornicama tvrtke Khyber Pass. Proizvodnja pi\xc5\xa1tolja je isplativa budu\xc4\x87i da je streljivo kalibra 7.62x25mm prili\xc4\x8dno jeftino. Streljivo se proizvodi u lokalnim tvornicama ili se uva\xc5\xbea iz Kine, gdje ga proizvodi vojna industrija Norinco._NEWLINE_TT pi\xc5\xa1tolje su najvi\xc5\xa1e koristile zemlje Isto\xc4\x8dnog bloka koje su ve\xc4\x87inom izradile vlastitu derivaciju originalnog TT pi\xc5\xa1tolja. U SSSR-u je 1952. godine TT-33 zamijenjen s pi\xc5\xa1toljem Makarov PM. Pi\xc5\xa1toljem su najprije naoru\xc5\xbeane vojne trupe na prvoj liniji. Makarov PM koristio je kao i Tokarev TT-33 okvir s 8 metaka a streljivo je imalo kalibar 9x18mm Makarov._NEWLINE_Kineski Norinco, glavni proizvo\xc4\x91a\xc4\x8d oru\xc5\xbeja za kinesku Narodnooslobodila\xc4\x8dku vojsku, proizvodio je vlastiti model Type 54. Tako\xc4\x91er, postoji i komercijalna varijanta Tokarev pi\xc5\xa1tolja koji koriste streljivo 9x19mm Parabellum i namijenjeni su izvozu. Pi\xc5\xa1tolj je poznat kao Tokarev Model 213. Pi\xc5\xa1tolj je mogao koristiti bilo koju vrstu okvira od 9 mm, bez dodatnih modifikacija. Pi\xc5\xa1tolj je nemogu\xc4\x87e uvesti u SAD zbog ameri\xc4\x8dkih zabrana o uvozu kineskog vatrenog oru\xc5\xbeja, iako je stariji Tokarev Model 213 uvezen u zemlju tijekom 1980-ih i 1990-ih._NEWLINE_TT-33 danas je jo\xc5\xa1 uvijek u slu\xc5\xbeni kineskih i sjevernokorejskih oru\xc5\xbeanih snaga. Tokarev je dobio veliku popularnost me\xc4\x91u kolekcionarima pi\xc5\xa1tolja i strijelcima zbog robusnosti, pouzdanosti i raspolo\xc5\xbeivosti jeftinog streljiva (u SAD-u). Me\xc4\x91utim, postoje pritu\xc5\xbebe na lo\xc5\xa1u kvalitetu hvataljke (eng. grip) koja se \xc4\x8desto zamjenjuje s onom od ma\xc4\x91arskog modela Tokagypt 58. Tako\xc4\x91er, rukohvat se prote\xc5\xbee na vertikalni kut te je neugodan za kori\xc5\xa1tenje mnogih Zapadnih strijelaca._NEWLINE_Sve u svemu, Tokarev je, kao i njegove 9 mm varijante, poznat po svojoj jednostavnosti i preciznosti.'